দেশের জার্সিতে আরও এক নজির! মেসিকে পিছনে ফেললেন রোনাল্ডো

ওয়েব ডেস্ক: দেশের জার্সিতে আরও এক দুর্দান্ত ম্যাচ খেললেন ক্রিশ্চিয়ানো রোনাল্ডো (Cristiano Ronaldo)। পায়ের জাদুতে আরও এক নজির গড়লেন তিনি। সেই সঙ্গে বিশ্বকাপের যোগ্যতা অর্জন পর্বে (FIFA World Cup Qualifiers) দারুণভাবে পদার্পন করল পর্তুগাল (Portugal)। আর্মেনিয়াকে (Armenia) ৫-০ গোলে বিধ্বস্ত করে অভিযান শুরু করল পর্তুগিজ দল। ম্যাচের নায়ক ক্রিশ্চিয়ানো রোনাল্ডো। জোড়া গোল করে লিওনেল মেসিকে (Lionel Messi) পিছনেও ফেললেন তিনি।

এই ম্যাচের আগে বিশ্বকাপের যোগ্যতা অর্জন পর্বে সবচেয়ে বেশি গোলের নিরিখে একই স্থানে ছিলেন রোনাল্ডো এবং মেসি। দু’জনেরই ৩৬টি করে গোল ছিল। আর্মেনিয়ার বিরুদ্ধে প্রথম গোলের পরই রোনাল্ডো মেসিকে ছাড়িয়ে যান। পরে আরও একটি গোল করেন তিনি। ৪৮টি ম্যাচে ৩৮টি গোল করে রোনাল্ডো এখন এই প্রতিযোগিতায় দ্বিতীয় সর্বাধিক গোলের মালিক। শীর্ষে আছেন গুয়াতেমালার রুইজ, যিনি ৪৭টি ম্যাচে ৩৯টি গোল করেছিলেন। রোনাল্ডোর বিশ্বরেকর্ড গড়তে এখন আরও দু’টি গোল দরকার।

আরও পড়ুন: ফ্রান্সকে জেতালেন এমবাপে, পাঁচ গোল দিল ইতালি

তবে আর্মেনিয়ার বিরুদ্ধে এই ম্যাচের শুরু থেকেই পর্তুগালের আধিপত্য স্পষ্ট ছিল। ম্যাচের মাত্র ১০ মিনিটে জোয়াও ফেলিক্সের গোলেই এগিয়ে যায় পর্তুগাল। ২১ মিনিটে রোনাল্ডোর প্রথম গোল আসতেই তিনি মেসিকে ছাড়িয়ে যান। এরপর ৩২ মিনিটে জোয়াও ক্যানসেলোর গোল পর্তুগালকে ৩-০ ব্যবধানে এগিয়ে দেয়। প্রথমার্ধেই ম্যাচের নিয়ন্ত্রণ নিজেদের হাতে নেয় পর্তুগিজরা।

দ্বিতীয়ার্ধে শুরুতেই রোনাল্ডো আরও একবার গোল করে স্কোরলাইন ৪-০ করেন। এরপর ৬১ মিনিটে ফেলিক্স আবার গোল করে পর্তুগালের বড় জয় নিশ্চিত করেন। পুরো ম্যাচজুড়ে পর্তুগালের খেলোয়াড়রা আক্রমণাত্মক ফুটবল খেলে আর্মেনিয়াকে চাপের মধ্যে রেখেছিলেন। তার ফলেই বিরাট ব্যবধানে জয়ের সঙ্গে মেসির রেকর্ডও ভেঙে দিলেন রোনাল্ডো।