৫ গোল দিল ইংল্যান্ড, জিতল পর্তুগাল, ফ্রান্সও

স্পোর্টস ডেস্ক: কথা রাখলেন টমাস টুখেল (Tomas Tuchel)। ইংল্যান্ডের (England) জার্মান হেড কোচ বলেছিলেন, তাঁর দল আরও বেশি আক্রমণাত্মক এবং আকর্ষক ফুটবল খেলবে। ২০২৬ বিশ্বকাপের ইউরোপিয়ান কোয়ালিফায়ারে সার্বিয়ার বিরুদ্ধে ৫-০ জিতে সেই প্রতিশ্রুতি রক্ষা করলেন তিনি। জুড বেলিংহ্যাম, বুকায়ো সাকা, ফিল ফোডেনরা না থাকলেও প্রতিপক্ষকে ধরাশায়ী করল থ্রি লায়নরা।

এই ম্যাচের আগে যোগ্যতা অর্জন পর্বে ‘কে’ গ্রুপের শীর্ষে ছিল ইংল্যান্ড এবং দুইয়ে সার্বিয়া। বেলগ্রেডে ঘরের মাঠে সার্বিয়ানরা এই প্রথমবার হারল। শুধু হার নয়, আলেকজান্ডার মিত্রোভিচদের ডিফেন্সে ঝড় তুললেন হ্যারি কেন (Harry Kane), অ্যান্থনি গর্ডন, নোনি মাদুয়েকেরা। খেলায় ৭০ শতাংশ বলের দখল ছিল ইংল্যান্ডের। গোলে শটের ক্ষেত্রেও মাইলখানেক এগিয়ে ছিল তারা।

আরও পড়ুন: আজ শুরু এশিয়া কাপ, জেনে নিন কোথায় কখন দেখা যাবে

৩৩ মিনিটে কর্নার থেকে নিখুঁত হেডে ১-০ করেন অধিনায়ক কেন। একক দক্ষতায় ব্যবধান বাড়ান নোনি মাদুয়েকে। দ্বিতীয়ার্ধের ৫২ এবং ৭৫ মিনিটে গোল করেন যথাক্রমে এজরি কোনসা এবং মার্ক গেহি। এই দুজনেই কিন্তু রক্ষণভাগের খেলোয়াড়। ৯০ মিনিটে পেনাল্টি থেকে ৫-০ করেন পরিবর্ত হিসেবে নামা মার্কাস র‍্যাশফোর্ড।

মঙ্গলবার খেলা ছিল ফ্রান্স এবং পর্তুগালেরও। আইসল্যান্ডের বিরুদ্ধে ২-১ জিতেছে ফরাসিরা, গোল (পেনাল্টি) করেছেন কিলিয়ান এমবাপে (Kylian Mbappe) এবং ব্র্যাডলি বার্কোলা। আইসল্যান্ডের হয়ে একমাত্র গোলটি আন্দ্রি গুডজনসনের। এদিকে টানটান উত্তেজনার ম্যাচে হাঙ্গেরিকে ৩-২ হারাল পর্তুগাল। পেনাল্টি থেকে গোল করেছেন ক্রিশ্চিয়ানো রোনাল্ডো (Cristiano Ronaldo), পর্তুগালের বাকি দুটি গোল বার্নার্দো সিলভা এবং জোয়াও ক্যানসেলোর। হাঙ্গেরির হয়ে দুটি গোলই করেছেন বার্নাবাস ভারগা।