৪০-এ পা দিলেন ক্রিশ্চিয়ানো রোনাল্ডো, লক্ষ্য ১০০০

ওয়েব ডেস্ক: সর্বকালের অন্যতম সেরা ফুটবলার ক্রিশ্চিয়ানো রোনাল্ডোর (Cristiano Ronaldo) আজ (৫ ফেব্রুয়ারি) জন্মদিন। বুধবার ৪০-এ পড়লেন তিনি। তাঁর সমবয়সি এবং সমসাময়িকরা কেউ অবসর জীবন কাটাচ্ছেন, কেউ কোচিং পেশায় ঢুকে পড়েছেন। কিন্তু থামার কোনও লক্ষণ দেখাচ্ছেন না পর্তুগিজ মহাতারকা। দেশ ও ক্লাবের হয়ে গোল করেই চলেছেন।

কোনও সন্দেহ নেই, ক্লাব-দেশ মিলিয়ে ১০০০ গোলই রোনাল্ডোর পাখির চোখ। এখন পর্যন্ত ৯২৩টি গোল করেছেন তিনি, তাঁর চির-প্রতিদ্বন্দ্বী লিওনেল মেসির (Lionel Messi) থেকে ৭৩ গোলে এগিয়ে। এই বয়সেও যা দেখাচ্ছেন, তাতে ১০০০ গোলের ম্যাজিক ফিগার ছুঁয়ে ফেলা অসম্ভব নয়। কেউ যদি পারে তো সি আর সেভেনই পারবেন।

আরও পড়ুন: ODI সিরিজে ডাক পেলেন বরুণ, চ্যাম্পিয়ন্স ট্রফিতে খেলবেন!

এককালে বলা হত, পেলে (Pele) এবং রোমারিও (Romario) এক হাজারের বেশি গোল করেছেন। কিন্তু তার কতগুলো পেশাদার ম্যাচে তা নিয়ে সন্দেহ ছিল। শেষ পর্যন্ত তাঁদের গোলসংখ্যা কাটছাঁট করে যথাক্রমে ৭৫৭ এবং ৭৭২ করে দেওয়া হয়। অস্ট্রিয়া এবং চেকোস্লোভাকিয়ার স্ট্রাইকার জোসেফ বাইকান নাকি প্রায় ১৫০০ গোল করেছিলেন। কিন্তু ফিফার হিসেবে ৮০৫ গোল। কাজেই রোনাল্ডো এখন সবার আগে।

এখনই কত যে রেকর্ড করে বসে আছেন পর্তুগিজ মহাতারকা, তার ইয়ত্তা নেই। সবথেকে বেশি আন্তর্জাতিক ম্যাচে (২১৭) অংশগ্রহণ এবং সবথেকে বেশি গোল (১৩৫), চ্যাম্পিয়ন্স লিগে (Champions League) সবথেকে বেশি অংশগ্রহণ (১৮৩) এবং সবথেকে বেশি গোল (১৪০), ইউরো কাপ এবং তার যোগ্যতা অর্জন পর্বে সবথেকে বেশি গোল তাঁর। পাঁচবারের ব্যালন ডো’র (Ballon d’Or) জয়ী রোনাল্ডো রিয়াল মাদ্রিদের হয়ে ৪৩৫ ম্যাচে ৪৫০ গোল করেছেন।

কলকাতা টিভি ডিজিটালের তরফে তাঁকে জন্মদিনের অনেক শুভেচ্ছা।